**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** web site: [**www.eakp.gr**](http://www.eakp.gr)**,**  e-mail: **info@eakp.gr**

 **Λαμία 22/3/2024**

**ΑΝΑΚΟΙΝΩΣΗ - ΚΑΛΕΣΜΑ**

**«Άλλη μια Γενική Συνέλευση μακριά από τα πραγματικά προβλήματα των Πυροσβεστών που θα καταλήξει να είναι ένα απλό Διοικητικό Συμβούλιο».**

**Συνάδελφοι και Συναδέλφισσες,**

Σας καλούμε να παραβρεθείτε στην Γενική Συνέλευση του Σωματείου που θα πραγματοποιηθεί στις **28 Μάρτιου 2024** ημέρα **Πέμπτη και ώρα 10:00 στην αίθουσα της Π.Υ. ΒΙ.ΠΕ. Λάμιας.**

 Η Γενική Συνέλευση της Ένωσής μας αποτελεί το ανώτερο όργανο του σωματείου μας και η δική σας παρουσία θα συμβάλει στην λήψη αποφάσεων ώστε να οργανωθεί ο αγώνας ενάντια στις αντιλαϊκές πολιτικές που οδηγούν και το Πυροσβεστικό Σώμα στην απαξίωση και την διάλυσή του.

Το γεγονός ότι δεν επιλέχτηκε από το προεδρείο, η αίθουσα του Εργατικού Κέντρου δεν μας προκάλεσε έκπληξη, είναι και αυτό μέρος της απαξίωσης των Γενικών Συνελεύσεων που συνειδητά έχει σχεδιάσει να μην οργανώνει την επιτυχία τους. Να σας θυμίσουμε ότι στην περσινή Γ.Σ. η συμμετοχή των συναδέλφων ήταν ελάχιστη με **17** μέλη παρόντα από **518** εγγεγραμμένα, θα μπορούσε κάλλιστα να χαρακτηρίσει ως Γ.Σ. **« Διοικητικό Συμβούλιο» γιατί τα μισά σχεδόν μέλη (9 μέλη) ήταν το Διοικητικό Συμβούλιο της Ένωσης**. Έτσι αναμένοντας το ίδιο αποτέλεσμα σε παρουσίες και φέτος, επέλεξαν **την αίθουσα της Π.Υ ΒΙ.ΠΕ Λάμιας.**

Σας καλούμε να συμμετέχετε μαζικά για να βάλουμε εμπόδια στον σχεδιασμό των εκπροσώπων του κυβερνητικού συνδικαλισμού με μια ακόμα συνέλευση που προετοιμάζουν η οποία θα **είναι μακριά από τα προβλήματα των Πυροσβεστών.**

Η συνηθισμένη τακτική είναι να καλούν τον Προέδρο της Π.Ο.Ε.Υ.Π.Σ. η κάποιον άλλο **«ειδικό»** για να μας **«ενημερώσει»!!!**

Ωστόσο εμείς τους προκαλούμε να μας ενημερώσουν για την στάση τους στην διαρκή επιτροπή παραγωγής και εμπορίου στις 4/12/2023 **που είχε λάβει μέρος ο πρόεδρος,**  όταν συζητήθηκε το **Σ/Ν Υπ. Κλιματικής Κρίσης και Πολιτικής Προστασίας «Αναδιάρθρωση Πολιτικής Προστασίας –Εθνικός Μηχανισμός Εναέριας Διάσωσης και Αεροδιακομιδών και άλλες επείγουσες διατάξεις»** που πλέον έχει ψηφιστεί ως νόμος **5075/2023. Εκεί μέσα είχαν την ευκαιρία να επισημάνουν τα χρόνια προβλήματα των πυροσβεστών.**

**Γιατί δεν βρήκαν κανένα μελανό σημείο στο νομοσχέδιο;**

**Γιατί ο πρόεδρος της Ομοσπονδίας δεν ανέδειξε της παθογένειες του νομού 4662/2020 και γιατί δεν πρότεινε την κατάργηση του;**

**Όπως ήταν αναμενόμενο άλλωστε συμφώνησε, μαζί με τους υπόλοιπους ότι είναι σε θετική κατεύθυνση**. Δήλωσαν ότι θα γνωρίζουν πλέον όλοι οι φορείς και οι εμπλεκόμενοι τι πρέπει να κάνουν σε κάθε περίπτωση ώστε να μην δημιουργούνται προβλήματα στην εκτέλεση των καθηκόντων του Πυροσβεστικού Σώματος και του Έλληνα πυροσβέστη.

Αυτό τελικά έλειπε από την δασοπροστασία και την πολιτική προστασίας της χώρας**. Οι άπειρες επιτροπές, τα δεκάδες συντονιστικά όργανα, οι χιλιάδες σελίδες οδηγιών επί χάρτου και η μετάλλαξη των πεζοπόρων τμημάτων σε Ειδικές Μονάδες Δασικών Επιχειρήσεων;**

**Και όχι η γενναία χρηματοδότηση προγραμμάτων πρόληψης στα δασικά οικοσυστήματα. Η κατάργηση όλου του αντιδασικού νομοθετικού πλαισίου. Η σύσταση του Ενιαίου Φορέα Δασοπροστασίας. Η πλήρη κάλυψη των αναγκών σε προσωπικό, μέσα και υποδομές του Π.Σ. και της Δασικής Υπηρεσίας. Η οργάνωση της Πολιτικής Προστασίας με προσωπικό και μέσα για την άμεση διάσωση και την παροχή βοήθειας σε πληθυσμούς που βρίσκονται σε κίνδυνο και για την αντιμετώπιση των επιπτώσεων από χιονοπτώσεις, κατολισθήσεις, πλημμύρες κ.λπ.**

**Θα αποτελούσε σοβαρή παράληψη να μην αναφερθεί ακόμα ένα παράδειγμά των κυβερνητικών σχεδιασμών που θα τους ακολουθήσουν πιστά οι φιλοκυβερνητικοί συνδικαλιστές που είναι το σχέδιο του Π.Δ. για την υγιεινή και ασφάλεια** το οποίο έρχεται για Πυροσβεστικό Σώμα. Ένα ακόμη ψευδεπίγραφο σχέδιο που δεν αναφέρεται πουθενά σε ανάλογη χρηματοδότηση και προσλήψεις προσωπικού για να μπορεί να εφαρμοστεί. Αντιθέτως ρίχνει όλες τις ευθύνες στους διοικητές.

**Θα μείνει κι αυτό στα χαρτιά όπως έμεινε και η εφαρμογή για την υγιεινή και ασφάλεια στους χώρους εργασίας** που είναι σε ισχύ από το 2003 με τις ελλείψεις σε ασφαλείς κτηριακές εγκαταστάσεις, καθαριότητα κλπ. Για 20 ολόκληρα χρόνια ήταν σε εκκρεμότητα σύνταξης και τώρα που ήρθε δεν εξασφαλίζει τίποτε ότι μπορεί να υλοποιηθεί.

**Τα παραπάνω παραδείγματα είναι ενδεικτικά για να θυμηθούμε από πρώτο χέρι όλοι εμείς οι πυροσβέστες, απόστρατοι και εν ενεργεία, τις συνέπειες των ανατροπών που έβαλαν πλάτη για να περάσουν με την φιλοκυβερνητική στάση τους οι συμβιβασμένοι συνδικαλιστές.** Η πείρα μας έχει δείξει ότι όλο το νομοθετικό πλαίσιο που έχει εκπονηθεί για την Πολιτική Προστασία γενικότερα, εξυπηρετεί την στρατηγική των ιδιωτικοποιήσεων και της ανταποδοτικότητας που περνούν μέσα από την υποχρηματοδότηση και την απαξίωση των κρατικών δομών και των υπηρεσιών που παρέχουν, το ξεζούμισμα των εργαζομένων, και με τις ευθύνες να μετατοπίζονται από το κεντρικό κράτος στους Οργανισμούς Τοπικής Αυτοδιοίκησης και στους **«εγκληματικά αμελείς συμπολίτες».**

**Αξίζει να τονιστεί** ότι στην Γενική Συνέλευση της Ένωσής μας θα πρέπει να έρθουν με **ΑΠΟΦΑΣΗ** **της Ομοσπονδίας για έναρξη αγωνιστικών κινητοποιήσεων.** Θα είναι η μόνη και η πιο ουσιαστική προσφορά για τους εργαζόμενους που υποτίθεται ότι εκπροσωπούν και που τους έχουν αφήσει εδώ και χρόνια έρμαιο των αντεργατικών επιλογών όλων των κυβερνήσεων!

**Ας μας απαντήσουν ποιο το κέρδος από την συμμετοχή τους στην κινητοποίηση των Αστυνομικών με μοναδικό έτοιμα την επικινδυνότητα του επαγγέλματός μας;**

**Γιατί δεν συμφώνησαν για την άμεση έναρξη κινητοποιήσεων με τα 5 βασικά αιτήματα που κατέθεσε η Ε.Α.Κ.Π. στο 25ο Συνέδριο;**

**Όπως και πέρσι έτσι και φέτος ως Ε.Α.Κ.Π. έχουμε αναλύσει τους σχεδιασμούς τους και γνωρίζουμε τις απαντήσεις στα παραπάνω ερωτήματα,** προειδοποιούμε χρόνια τώρα για όλες αυτές τις εξελίξεις. Δυστυχώς κάθε χρόνο επιβεβαιωνόμαστε με τον χειρότερο τρόπο όλο και περισσότερο. **Σε αυτές τις επικοινωνιακές τακτικές συμμετέχει και το προεδρείο της Ένωσής μας.**

Για όλα τα παραπάνω καλούμε τους συναδέλφους να έρθουν στην Γενική Συνέλευση να πάρουν θέση και να καταψηφίσουν τον Διοικητικό και τον Οικονομικό απολογισμό του Προεδρείου προβάλλοντας έτσι την αντίδρασή τους για την άδικη κατάσταση που βιώνουμε.

**Η ανάγκη για την άμεση διοργάνωση δυναμικών και ένστολων κινητοποιήσεων με βασικό πλαίσιο διεκδίκησης τις προτάσεις τις Ε.Α.Κ.Π. για τα προβλήματα του Πυροσβεστικού Σώματος είναι επιτακτική όσο ποτέ άλλοτε.**

Για να καταργηθεί κάθε αντεργατική διάταξη που προωθεί τις ελαστικές σχέσεις εργασίας, τις απλήρωτες υπερωρίες, τα εξαντλητικά ωράρια με τη δικαιολογία των ολοένα και πιο συχνών έκτακτων υπηρεσιακών αναγκών. Μόνο με αυτόν το δοκιμασμένο τρόπο θα δοθεί λύση!

**ΔΙΕΚΔΙΚΟΥΜΕ:**

* Την ένταξη όλου του προσωπικό του Π.Σ. στα Βαρέα, Ανθυγιεινά και Επικίνδυνα επαγγέλματα.
* Την μονιμοποίηση όλων των συναδέλφων 5ετών, εποχικών και των Ε.ΜΟ.Δ.Ε. και την αύξηση του αριθμού των επιτυχόντων στην Πυροσβεστική Ακαδημία μέσω των πανελληνίων μέχρι την πλήρη κάλυψη όλων των οργανικών κενών.
* Την πλήρη εφαρμογή των μέτρων για την υγιεινή και ασφάλεια στους χώρους εργασίας και την χορήγηση όλων των απαραίτητων ατομικών μέσων προστασίας και παράλληλα καθημερινή καθαριότητα όλων των υπηρεσιών.
* Την θέσπιση του σχετικού Π.Δ. για την ασφάλεια και προστασία στα επιχειρησιακά συμβάντα.
* Την κατάργηση του Κανονισμού Μεταθέσεων και επαναφορά του αμετάθετου σε συνδυασμό με προσλήψεις κατά τόπους για να πάψει το ξεσπίτωμα των πυροσβεστών μέσω των διατάξεων περί μεταθέσεων που το μόνο που έχουν πετύχει μέχρι σήμερα είναι περισσότεροι πυροσβέστες να μετακινούνται όλο και πιο συχνά ανά την επικράτεια.
* Να δοθούν πραγματικές αυξήσεις στο βασικό μισθό σύμφωνα με τις πραγματικές μας ανάγκες.
* Προστασία του εργάσιμου χρόνου από την αλόγιστη χρήση των επιφυλακών, εφαρμογή του πλήρες πενθημέρου.
* Θέσπιση οικονομικής αποζημίωσης για τις υπερωρίες, την υπερεργασία, τις εξαιρέσιμες ημέρες και τα νυχτερινά όπως εφαρμόζεται σε όλο το δημόσιο τομέα.

**Με αυτό το διεκδικητικό πλαίσιο και με αγωνιστικό προσανατολισμό μπορούμε να διεκδικούμε βελτίωση της ζωής μας, να έχουμε κατακτήσεις και να βάζουμε εμπόδια στην εφαρμογή αντιλαϊκών - αντεργατικών πολιτικών.**

**ΟΛΟΙ ΣΤΗΝ ΓΕΝΙΚΗ ΣΥΝΕΛΕΥΣΗ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**